Document ID: /roh_data/filtered/fineweb-2-filterrobots_roh.jsonl.gz/15704

En congual cun l’onn passà datti intginas midadas tar il glatsch a Lai. Tranter auter vegnan las uras d’avertura scursanidas, ed ils differents percurs dad ir cun patins vegnan optimads. Da nov datti plazzas separadas per curling e tschoccas sin glatsch.
Scola vegn modernisada
Per l’engrondiment da la scola a Lai ha il cussegl communal approvà in credit supplementar da 230’000 francs per la planisaziun. En connex cun il plan d’instrucziun 21 dovra quai differentas adattaziuns cun las localitads da la scola, ils locals actuals na correspundian betg a las pretensiuns.
Vischnanca sustegna uniuns
Plinavant ha il cussegl communal decidì la revisiun parziala dal reglament per il sustegn dad uniuns indigenas. Da nov po era il club da curling far la dumonda per in sustegn. Fin ussa aveva quel club in contract spezial cun la vischnanca da Vaz.
Anc nagin trottuar a Lain
La tractanda da construir in nov trottuar a la via Nova a Lain è vegnida spustada. La raschun saja ch’ins veglia spetgar sin las midadas da la lescha che la confederaziun planisescha.